b'\n_START_ARTICLE_\nMe\xc4\x8dislovas Le\xc5\xa1kys-Le\xc5\xa1kevi\xc4\x8dius\n_START_PARAGRAPH_\nMe\xc4\x8dislovas Le\xc5\xa1kys-Le\xc5\xa1kevi\xc4\x8dius (1911 m. rugpj\xc5\xab\xc4\x8dio 21 d. \xe2\x80\x93 1959 m. vasario 2 d. Omahoje, NE, JAV) \xe2\x80\x93 pianistas, muzikos mokytojas, vargonininkas ir chorvedys.\n_START_SECTION_\nBiografija\n_START_PARAGRAPH_\nT\xc4\x97vas Mykolas Le\xc5\xa1kevi\xc4\x8dius buvo smuikininkas ir grie\xc5\xbe\xc4\x97 Valstyb\xc4\x97s teatre, motina Bron\xc4\x97 Le\xc5\xa1kien\xc4\x97 pianist\xc4\x97. Tod\xc4\x97l pirmieji Me\xc4\x8dislovo muzikos mokytojai buvo t\xc4\x97vai. Pa\xc5\xabg\xc4\x97j\xc4\x99s lank\xc4\x97 Kauno gimnazij\xc4\x85, v\xc4\x97liau \xe2\x80\x93 Kauno konservatorij\xc4\x85, kur studijavo fortepijon\xc4\x85. Studijuodamas fortepijonu skambino nebyliuose filmuose, taip pat grie\xc5\xbe\xc4\x97 vargonais ir akordeonu. Tur\xc4\x97jo labai ger\xc4\x85 muzikin\xc4\x99 klaus\xc4\x85 ir atmint\xc4\xaf._NEWLINE_Baig\xc4\x99s konservatorij\xc4\x85, mokytojavo Kaune, \xc5\xbdagar\xc4\x97je ir Kai\xc5\xa1iadoryse. Jo vadovaujamas \xc5\xbdagar\xc4\x97s gimnazijos choras mokykl\xc5\xb3 chor\xc5\xb3 var\xc5\xbeybose laim\xc4\x97jo I-\xc4\x85 viet\xc4\x85. Vokie\xc4\x8di\xc5\xb3 okupacijos metais dirbdamas Vilniaus filharmonijos atkurtame dain\xc5\xb3 ir \xc5\xa1oki\xc5\xb3 ansamblyje su G. Veli\xc4\x8dka pastat\xc4\x97 monta\xc5\xbe\xc4\x85 \xe2\x80\x9e\xc5\xa0ienapj\xc5\xabt\xc4\x97\xe2\x80\x9c, gastroliavo po Lietuvos miestus ir miestelius._NEWLINE_1944 m. su \xc5\xa1eima pasitrauk\xc4\x97 \xc4\xaf Vokietij\xc4\x85 ir apsistojo Augsburge. \xc4\x8cia mokytojavo Augsburgo lietuvi\xc5\xb3 gimnazijoje ir vadovavo chorui, o perkeltas \xc4\xaf tremtini\xc5\xb3 kuop\xc4\x85 dirbo sunkve\xc5\xbeimio vairuotoju, v\xc4\x97liau \xe2\x80\x93 koncertmeisteriu amerikie\xc4\x8di\xc5\xb3 karinink\xc5\xb3 klube._NEWLINE_1949 m. \xc5\xbeiem\xc4\x85 atvyko \xc4\xaf JAV, apsigyveno Omahoje ir iki mirties vargonininkavo bei vadovavo chorui \xc5\xa0v. Antano lietuvi\xc5\xb3 parapijoje. Taip pat vadovavo ir Omahos lietuvi\xc5\xb3 chorui \xe2\x80\x9eRambynas\xe2\x80\x9c. 1951 m. \xc5\xa1is choras susijung\xc4\x97 su tautini\xc5\xb3 \xc5\xa1oki\xc5\xb3 grupe ir pasivadino ansambliu._NEWLINE_Su chorais reng\xc4\x97 koncertus, stat\xc4\x97 muzikinius veikalus, dainavo 1950 m. Omahos miesto \xc4\xafk\xc5\xabrimo 100-me\xc4\x8dio jubiliejaus i\xc5\xa1kilm\xc4\x97se, dalyvavo radijo ir televizijos laidose, 1956 m. I-ojoje JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97je \xc4\x8cikagoje. I\xc5\xa1augino du s\xc5\xabnus: Gedimin\xc4\x85 ir Algird\xc4\x85, kurie baig\xc4\x97 auk\xc5\xa1tuosius mokslus ir gyvena Vakar\xc5\xb3 Amerikoje, dalyvauja lietuvi\xc5\xb3 kult\xc5\xabrin\xc4\x97je veikloje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'